**Παράδοση**

**Πρόλογος (ομιλία)**

Αγαπητοί καθηγητές, συμμαθητές,

Με αφορμή την παγκόσμια ημέρα πολιτιστικής κληρονομιάς θα ήταν καλό να αναλογιστούμε την μακραίωνη και πλούσια παράδοση του ελληνικού έθνους, κληρονόμοι και συνεχιστές της οποίας είμαστε εμείς, η νέα γενιά . Πόσο καλά, όμως γνωρίζουμε την παράδοσή μας και τα οφέλη που προκύπτουν από αυτήν για τη χάραξη της μελλοντικής μας πορείας; Πώς μπορούμε να την αναδείξουμε χωρίς τον κίνδυνο να χαρακτηριστούμε προγονόπληκτοι; Αυτοί και άλλοι προβληματισμοί μάς ωθούν να ασχοληθούμε με το συγκεκριμένο ζήτημα και να εκθέσουμε τις προτάσεις μας για μια γόνιμη σχέση με το πολιτιστικό μας παρελθόν .

**Άρθρο/Δοκίμιο**

Η κοινωνική πορεία, σε επίπεδο εθνών, είναι ένας διαρκής κύκλος ανάμεσα σε καθετί που γεννιέται και παλαιώνει για να προκύψει ξανά μία μορφή ζωής,  μία αδιάλειπτη πορεία από το παρελθόν προς το παρόν κι αντίστροφα. Έτσι, οτιδήποτε δημιουργεί ένας λαός, αντέχοντας στη φθορά του χρόνου κι αποδεικνύοντας τη λειτουργικότητα και την αξία του παραδίδεται από γενιά σε γενιά, αποτελεί την ιστορική πορεία του λαού και τη φυσική του συνέχεια ως ένα αδιάσπαστο σύνολο. Είναι η παράδοσή του, της οποίας η προστασία κι η ανάδειξη έχει καθοριστική σπουδαιότητα κι αποτελεί ατομική υποχρέωση και συλλογική ευθύνη.

**Εννοιολογικές διασαφήσεις**

Παράδοση είναι το σύνολο των πολιτισμικών στοιχείων του παρελθόντος που μεταφέρονται με μία αέναη συνέχεια στο σήμερα (μύθοι και θρύλοι, τέχνες, τραγούδια, γλώσσα, φιλοσοφία, λαογραφικά στοιχεία, θρησκεία, πολιτική, αξίες και αντιλήψεις, άγραφοι νόμοι, θεσμοί, ιστορία και μνημεία, γραπτοί νόμοι, επιστήμη, τρόπος ζωής)

**Η ΕΛΛΗΝΙΚΗ ΠΑΡΑΔΟΣΗ**

Μακραίωνη και πλούσια, η ισχυρή ελληνική παράδοση συνθέτει στοιχεία από διαφορετικές εποχές και πολιτισμούς (Αρχαία Ελλάδα, Βυζάντιο, Τουρκοκρατία, Νεοελληνικός Κράτος). Επιδέχεται ξένες επιδράσεις με αφομοιωτική ικανότητα και ανθεκτικότητα στο πέρασμα του χρόνου. Η μεγάλη της αξία έγκειται στο ότι περιλαμβάνει το ανθρωποκεντρικό ιδεώδες και τις αξίες της κλασικής αρχαιότητας : δημοκρατία, μέτρο, παιδεία, αρετή, αυτογνωσία, ολυμπιακό πνεύμα, κάλλος. Η ελληνική παράδοση διέπεται από μια αναλλοίωτη συνέχεια και καθολικότητα. Πολλά στοιχεία του παρελθόντος είναι παρόντα στη σημερινή κοινωνική, πολιτική και πολιτιστική ζωή του τόπου μας, όπως αδιάψευστα μαρτυρούν τα ακόλουθα:

* Η αρχαία ελληνική φιλοσοφία (Προσωκρατικοί φιλόσοφοι, Πλάτωνας, Αριστοτέλης), με τις διαχρονικές ιδέες και αξίες, διδάσκεται στο εκπαιδευτικό μας σύστημα και αποτελεί αντικείμενο θαυμασμού και επεξεργασίας από διακεκριμένους μεταγενέστερους φιλοσόφους.
* Η δημοκρατικότητα στην πολιτική και τον τρόπο ζωής, γιατί οι Έλληνες δίδαξαν πρώτοι το δημοκρατικό πολίτευμα.
* Η διατήρηση της ελληνικής γλώσσας, με τις όποιες αλλαγές υπέστη διαμέσου των αιώνων, αποτελεί το σημαντικότερο διακριτικό στοιχείο της εθνικής μας υπόστασης και της μακραίωνης ιστορίας της ελληνικής φυλής.
* Ο θεσμός της εκκλησίας και το θρησκευτικό συναίσθημα του Έλληνα, παρά την ηθική παρακμή των ημερών μας, κατέχουν σημαντική θέση στη νεοελληνική κοινωνία.
* Οι ιστορικοί αγώνες και τα εντυπωσιακά επιτεύγματα των Ελλήνων παραδειγματίζουν τους Νεοέλληνες και τους προσανατολίζουν σε υψηλά έργα.
* Το αθλητικό πνεύμα και η Ολυμπιακή ιδέα, που θεμελίωσαν πρώτοι οι αρχαίοι μας πρόγονοι, διασώζονται σήμερα μέσω των Ολυμπιακών αγώνων και διδάσκουν τις επερχόμενες γενιές, σε θεωρητικό επίπεδο και όχι μόνο.
* Τα υλικά επιτεύγματα της κλασικής περιόδου (Παρθενώνας, Ακρόπολη) αποτελούν άξονα παιδείας για τους σημερινούς Έλληνες.
* Τα ήθη και έθιμα, κυρίως στην ελληνική επαρχία, είναι εμφανείς αποδείξεις της ζωντανής παρουσίας του παρελθόντος στο παρόν.
* Η οικογένεια στην ελληνική κοινωνία διατηρεί πιο έντονα τα συνεκτικά στοιχεία στα μέλη της και δεν υφίσταται σε μεγάλο βαθμό τη διάβρωση από τη σημερινή αλλοτρίωση.

**Η ΣΥΜΒΟΛΗ ΤΗΣ ΠΑΡΑΔΟΣΗΣ ΣΤΗΝ ΚΟΙΝΩΝΙΚΗ ΠΡΟΟΔΟ**

Η παράδοση, ως μία δυναμική διαδικασία συνεχούς μεταβίβασης στοιχείων πολιτισμού, προσδιορίζει την ιστορική συνείδηση των λαών και ενώνει το χθες με το σήμερα και το αύριο, συντελώντας στην πρόοδο των κοινωνιών. Πιο συγκεκριμένα, η παράδοση :

* Η παράδοση έχει εθνική αξία, γιατί αποτελεί στοιχείο της εθνικής ταυτότητας, αφού εμπεριέχει όλα τα επιμέρους χαρακτηριστικά της ζωής ενός λαού. Έτσι συμβάλλει στην εθνική συνοχή και σύμπνοια κι είναι ο παράγοντας που οδηγεί στην υπέρβαση επιμέρους διαφορών που αναμφίβολα υπάρχουν μεταξύ των πολιτών, διαφορών οικονομικού, πολιτικού και κοινωνικού χαρακτήρα. Αποτελεί συνδετικό κρίκο των γενεών και συντελεί στη διατήρηση της εθνικής συνείδησης απέναντι στον κίνδυνο της παγκοσμιοποίησης οδηγώντας έτσι στην εθνική αυτογνωσία. Εξασφαλίζει την εθνική αυτογνωσία και ενισχύει την ιδιαιτερότητα των λαών απομακρύνοντας τον κίνδυνο της πολιτισμικής αλλοτρίωσης, ο οποίος προέρχεται από την εξάπλωση της ομοιομορφίας και του ρηχού κοσμοπολιτισμού.
* Μέσα από τη γνώση της **οι νεότερες γενιές κατανοούν τη δράση των προγόνων τους, σέβονται τα επιτεύγματά τους και συνειδητοποιούν τα χαρακτηριστικά που τους διαφοροποιούν από τα άλλα έθνη.**
* Επιπρόσθετα, η γνώση του παρελθόντος αποτελεί ακόμα **πολύτιμη πυξίδα για τη χάραξη του μέλλοντος**. Οι νεότεροι μελετώντας τα λάθη και τις αδυναμίες των προγενέστερων και προσπαθώντας να τα αποφύγουν **προγραμματίζουν τη ζωή σε πιο στέρεες βάσεις,** επιλέγουν τις ασφαλέστερες οδούς για την πρόοδο και την εξέλιξη, προβαίνουν σε αποτελεσματικότερες και δραστικότερες αποφάσεις για τη ζωή όλων των μελών των εθνών τους .
* Παράλληλα, διευρύνει τα πνευματικά ενδιαφέροντα και μεταβιβάζει τη συλλογική σοφία, τη συνείδηση και την πείρα αιώνων. Έτσι, οξύνει την κριτική σκέψη και συμβάλλει στην αποφυγή των σφαλμάτων του παρελθόντος που επέφεραν δεινά στους λαούς.
* Εμπνέει σεβασμό στα μεγάλα ιδανικά και κληροδοτεί ηθικές αξίες, όπως είναι ο σεβασμός στον άνθρωπο,η ανιδιοτέλεια και η τήρηση του μέτρου.
* Σημαντικός είναι ο ρόλος της και ως φορέας ηθών και εθίμων, που διαμορφώνει τους άγραφους νόμους της ηθικής και τα κοινωνικά κριτήρια για τον καθορισμό του πλαισίου κοινωνικών σχέσεων, με στόχο την κοινωνική ευρυθμία, συνοχή και ομαλότητα. Συγκεκριμένα, **κοινωνικοποιεί το άτομο και μεταλαμπαδεύει αξίες που δοκιμάστηκαν στο παρελθόν, όπως είναι η φιλία, η άμιλλα, η προάσπιση της ελευθερίας, της δικαιοσύνης, της ισότητας, του σεβασμού στον άνθρωπο η φιλοξενία και η προώθηση κοινωνικού συμφέροντος.** Ενώνει τους πολίτες τονίζοντας τα συνεκτικά στοιχεία της κοινωνίας και προωθεί το αίσθημα της συλλογικής μνήμης αποκαλύπτοντας τις κοινές ρίζες.
* Επιπλέον, **προσφέρει ιστορικά πρότυπα και διαχρονικές αξίες για μίμηση** και **ενισχύει το πνεύμα της συλλογικότητας, της συνεργασίας και της δημοκρατίας.** Αποδεικνύει ότι η συλλογικότητα ως γνώρισμα των λαών, η κοινή και συντονισμένη δράση οδηγεί στη δημιουργία, ενώ ο διχασμός και η διχόνοια είναι παράγοντες καταστροφής και παρακμής
* Τέλος, η παράδοση είναι **πηγή έμπνευσης και δημιουργίας και αποτελεί δημιουργική αξιοποίηση παλαιών και νέων προτάσεων για την πρόοδο του πολιτισμού** επηρεάζοντας την Τέχνη και συντελώντας στην πολιτισμική επικοινωνία ανθρώπων και λαών. Εμπεριέχει έναν πλούτο επιτευγμάτων, από τον οποίο ο λαός ανασύρει και αξιοποιεί κάθε φορά εκείνα που ανταποκρίνονται στις νέες ανάγκες. Συνδέει το χθες με το σήμερα και εξασφαλίζει τη συνέχεια, απαραίτητη προϋπόθεση για την πρόοδο του πολιτισμού.
* Η διατήρηση της παράδοσης σημαίνει επιπλέον τη **μεταβίβαση γνώσεων, επιστημονικών και πνευματικών κατακτήσεων που ευνοούν τις νέες ανακαλύψεις και επιταχύνουν τις εξελίξεις προόδου.** Το παρελθόν γίνεται πολύτιμος αρωγός για το παρόν και το μέλλον, καθώς πολλά από τα επιτεύγματά του στέκονται διαχρονικά μέσα στον χρόνο και αποτελούν το εφαλτήριο νέων ανακαλύψεων με τον εμπλουτισμό τους από τα σύγχρονα δεδομένα .

Γενικά η παράδοση αποτελεί ζωντανή παρακαταθήκη για τις νεότερες γενιές και εχέγγυο για την ασφαλή οικοδόμηση του μέλλοντος. Είναι, λοιπόν, ευθύνη όλων να διατηρήσουμε τα δυναμογόνα στοιχεία της και να αντλήσουμε διδάγματα από τη συμπυκνωμένη εμπειρία της, ώστε να δώσουμε στο σύγχρονο πολιτισμό ανθρωποκεντρική διάσταση.

**Εσφαλμένη αντιμετώπιση της παράδοσης (προγονοπληξία-προοδοπληξία)**

Η παράδοση, ως πηγή έμπνευσης και δημιουργίας, προϋποθέτει κριτική αξιολόγηση και γόνιμη αξιοποίηση των στοιχείων της. Αντίθετα, τόσο η φανατική εμμονή στην παράδοση (προγονοπληξία) όσο και η δογματική απόρριψή της (προοδοπληξία) αποτελούν νοσηρές συμπεριφορές που ακυρώνουν την προσφορά της παράδοσης και περικλείουν κινδύνους για το μέλλον των κοινωνιών. Πιο συγκεκριμένα :

**ΕΠΙΠΤΩΣΕΙΣ ΤΗΣ ΠΡΟΓΟΝΟΠΛΗΞΙΑΣ**

Η προγονοπληξία, δηλαδή η τυφλή και δογματική προσκόλληση στην παράδοση και η άρνηση κάθε νέου στοιχείου ως αλλοτριωτικού και υποδεέστερου :

* Επιτρέπει τη διατήρηση κάθε άχρηστου και παρωχημένου στοιχείου του παρελθόντος .
* Συντελεί στη διαιώνιση προκαταλήψεων, δεισιδαιμονιών και αναχρονιστικών ιδεών.
* Αποθαρρύνει τις νέες δημιουργίες και οδηγεί στην επανάπαυση του πνεύματος και τον εφησυχασμό.
* Αποβαίνει ανασταλτικός παράγοντας στην πορεία της επιστήμης, της τέχνης, της παιδεία και του πολιτισμού.

**ΕΠΙΠΤΩΣΕΙΣ ΤΗΣ ΠΡΟΟΔΟΠΛΗΞΙΑΣ**

Στον αντίποδα της προγονοπληξίας, η προοδοπληξία, δηλαδή η δογματική προσκόλληση στην πρόοδο, περιφρονεί την αξία του παρελθόντος, με αποτέλεσμα να :

* Παραμελούνται τα δημιουργικά στοιχεία που θα μπορούσαν να συνεισφέρουν στην εξέλιξη του πολιτισμού.
* Επαναλαμβάνονται τα ίδια λάθη και οι λαοί οδηγούνται στο μέλλον χωρίς πυξίδα και προσανατολισμό.
* Διακόπτεται η ιστορική συνέχεια, το νήμα που συνδέει το παρελθόν με το παρόν και το μέλλον.
* Νοθεύεται η πολιτισμική ταυτότητα ατόμων και λαών, οι οποίοι εξαναγκάζονται στην τυποποίηση και την ομοιομορφία ενός ρηχού κοσμοπολιτισμού.

**ΟΡΘΗ ΑΝΤΙΜΕΤΩΠΙΣΗ ΤΗΣ ΠΑΡΑΔΟΣΗΣ**

Γίνεται, λοιπόν, κατανοητό ότι ο άνθρωπος πρέπει να συμφιλιωθεί με το παρελθόν και να προσεγγίσει την παράδοση με κριτικό και δημιουργικό τρόπο, αποφεύγοντας τις παραπάνω νοσηρές υπερβολές. Για τη διαμόρφωση μίας υγιούς σχέσης του ανθρώπου με το παρελθόν απαιτείται:

* Σεβασμός και γνώση της πολιτισμικής κληρονομιάς, εφόσον αναγνωρίζουμε τον ρόλο της στην πρόοδο των κοινωνιών.
* Μελέτη της παράδοσης με στόχο την ουσία και όχι τους τύπους, ώστε να διακρίνουμε τα ζωντανά και δημιουργικά στοιχεία της.
* Δημιουργική προσαρμογή των παραδοσιακών στοιχείων στο σήμερα με κριτήριο τις νέες ανάγκες.
* Εξασφάλιση της ισορροπίας ανάμεσα στο παραδοσιακό και το νέο, τη συντήρηση και την προοδευτικότητα.
* Προστασία της παράδοσης από την εμπορευματοποίηση και τη νόθευση.
* Σεβασμός στις παραδόσεις άλλων λαών, αφού αποτελούν τμήμα του πανανθρώπινου πολιτισμού και αναδεικνύουν γενικότερα την ενότητα του ανθρώπινου πνεύματος.
* Απόρριψη των ακραίων τάσεων, είτε της άκριτης εμμονής στο παρελθόν μας, είτε της δουλικής αντιγραφής των ξένων στοιχείων: συντηρητισμός, στασιμότητα, αποτελμάτωση, εθνικισμός, ξενομανία, απώλεια εθνικής ταυτότητας, γλωσσική αλλοίωση, μαζοποίηση, χειραγώγηση…
* Υιοθέτηση της μεσότητας, με ορθή κρίση και διάσωση των αναλλοίωτων στοιχείων του παρελθόντος, κριτική ματιά και γόνιμη αφομοίωση των θετικών στοιχείων των άλλων πολιτισμών, όπως η ελευθερία, η δημοκρατία, ο αλτρουισμός, πνευματικές και πολιτιστικές ανταλλαγές, συνεργασία λαών, δημιουργία κλίματος διεθνισμού, που καταργεί τις ρατσιστικές αντιλήψεις.

**Ποια η στάση μας απέναντί της (ειδικότερα οι νέοι)**

* Απέναντι στην παράδοση κάθε γενιά και κάθε λαός στέκεται με απόλυτο σεβασμό. Αυτό δεν αποτρέπει το δικαίωμα για κριτική προσέγγιση, αρκεί αυτή να είναι τεκμηριωμένη και να μην οδηγεί στην αλλοίωση και καταστροφή της παράδοσης, καθώς αυτή δεν αποτελεί κτήμα κανενός συγκεκριμένου ατόμου.
* Για να υπάρξει σεβασμός, είναι απαραίτητη η ύπαρξη γνώσης, καθώς μόνο μέσα από αυτήν οι άνθρωποι απομακρύνονται από την άγνοια και την εμπάθεια και μπορούν να εκτιμήσουν την αξία και τη συμβολή της παράδοσης στην εθνική συνέχεια, να αξιοποιήσουν, ανάλογα με την εποχή τους, στοιχεία της.
* Να την προστατεύσουν από τις υπερβολές είτε της προοδοπληξίας, είτε της προγονοπληξίας.
* Καθοριστικός είναι κι ο ρόλος των φορέων αγωγής και της κρατικής μέριμνας (μέριμνας πολιτείας) για ενέργειες που δεν έχουν σχέση με τον πολίτη, αλλά χρειάζονται έναν ευρύτερο σχεδιασμό (νομοθεσία, διευρυμένη προβολή, κλπ).

**Ειδικότερα οι νέοι,** είναι σημαντικό να κατανοήσουν τη θέση τους, δηλαδή ότι αποτελούν τμήμα αυτής της παράδοσης, καθώς είναι η φυσική συνέχεια (εξέλιξη) από το παρελθόν προς το μέλλον. Επομένως δεν μπορούν να την απορρίψουν στα πλαίσια ενός ανεξέλεγκτου νεωτερισμού. Η στάση τους συσχετίζεται άμεσα με:

* Την εκπαιδευτική διαδικασία: απόκτηση συγκεκριμένων γνώσεων για την εθνική παράδοση του κάθε νέου, και μία ευρύτερη γνώση άλλων παραδόσεων στα πλαίσια ενός πολυπολιτισμικού κόσμου. Αναγκαία η εκμάθηση ιστορίας, γλωσσών, μορφών τέχνης, κλπ.
* Μπορούν να αξιοποιήσουν τη δυναμική της τεχνολογίας είτε εντός, είτε εκτός της σχολικής κοινότητας, προωθώντας και συμμετέχοντας σε προγράμματα γνώσης κι ανάδειξης των παραδόσεων. Η τεχνολογία θα κάνει τη διαδικασία αυτή πιο παραστατική κι ελκυστική για τους νέους. Η παράδοση δε θα έχει έναν στυγνό και στατικό χαρακτήρα, αλλά ιδιαίτερα δυναμικό κι εξελισσόμενο. Εδώ εντάσσεται κι η «υιοθέτηση μνημείων» από σχολικές κοινότητες.
* Πολιτιστικές εκδηλώσεις και πρωτοβουλίες από τους ίδιους τους νέους, τα κέντρα νεότητας και τους δήμους με αντικείμενο την παράδοση.
* Η φύση των νέων μπορεί να επιστρατευθεί ως προς το ιδεαλιστικό της στοιχείο και να υπάρξει μία υγιής εθνική συμπεριφορά, απαλλαγμένη από προκαταλήψεις.

**Προϋποθέσεις καλλιέργειας και διατήρησης παράδοσης**

* Για να μπορέσει να διατηρηθεί ζωντανή η παράδοση, χρειάζεται πρώτα απ’ όλα η ορθή αγωγή και παιδεία των νέων . **Το σχολείο οφείλει να καλλιεργήσει την αγάπη των μαθητών προς την παράδοση, με τρόπο όμως που δεν θα προωθεί την έμμονη προσκόλληση στο παρελθόν, αλλά θα προάγει τον συγκερασμό των ζωογόνων στοιχείων του με τις καινοτόμες ιδέες του παρόντος**. Κάτι τέτοιο απαιτεί την **ανάπτυξη της κριτικής ικανότητας από τους μαθητές**, ώστε να μην αντιλαμβάνονται την παράδοση ούτε σαν κάτι παρωχημένο ούτε σαν κάτι που δεν επιδέχεται παρεμβάσεις . Απαιτείται η ουσιώδης οργάνωση της διδασκαλίας της Ιστορίας με διάφορους τρόπους όπως, τη συνεργασία του σχολείου με μουσεία για την εφαρμογή εκπαιδευτικών προγραμμάτων, την αξιοποίηση νέων τεχνολογιών, την διεξαγωγή εκθέσεων για την πολιτισμική παραγωγή του τόπου μας στο τέλος του σχολικού έτους.
* Ακόμα **τόσο το σχολείο όσο και η οικογένεια** **χρειάζεται** να εμφυσήσουν την αγάπη για το παρελθόν προβάλλοντας τις ένδοξες στιγμές του και κάνοντας συνείδηση στους νέους ότι χωρίς την παράδοση οι λαοί αφομοιώνονται από τους ισχυρούς καθώς δεν έχουν σταθερά ερείσματα . Θα πρέπει **να τους γαλουχήσουν με πίστη στις αξίες και τον πολιτισμό του παρελθόντος, να τονώσουν την εθνική του περηφάνια, ώστε να αποφεύγουν τις αρνητικές επιδράσεις της ξενομανίας και του μιμητισμού**.
* **Η συμμετοχή των πολιτών σε πολιτιστικούς, παραδοσιακούς συλλόγους μπορεί ακόμη να συνδράμει στη διατήρηση και ενίσχυση των ιδανικών του παρελθόντος**. Τέτοιες εκδηλώσεις βοηθούν στη γονιμότερη προσέγγιση της παράδοσης, αφού πέρα από το θεωρητικό επίπεδο προωθείται και το πρακτικό μέσω καλλιτεχνικών εκδηλώσεων που αναβιώνουν ήθη και έθιμα του παρελθόντος .
* Σε πρακτικό μάλιστα επίπεδο **η επίσκεψη σε χώρους πολιτιστικής κληρονομιάς οικοδομεί μια βιωματική σχέση των πολιτών με την ιστορία τους, μέσω της οποίας κατανοούν το πολιτιστικό τους παρελθόν, αναβαθμίζουν την αισθητική τους αντίληψη, προβαίνουν σε σύγκριση της δικής τους παράδοσης με την αντίστοιχη άλλων λαών.** Παράλληλα, αποκτούν σεβασμό προς τους ανθρώπους των οποίων τα επιτεύγματα άντεξαν στο χρόνο μαρτυρώντας το πνεύμα και την μεγαλοπρέπειά τους.
* Παράγοντες, ακόμη, όπως **τα μέσα ενημέρωσης και η πολιτεία, πρέπει να προνοούν για τη σύνδεση με την παράδοση.** Η υπερπροβολή ξενόφερτων προτύπων δημιουργεί μια στρεβλή εικόνα για την εθνική παράδοση, αφού αναβαθμίζει τον ξενικό τρόπο ζωής και γεννά σύνδρομα κατωτερότητας. Τα μέσα χρειάζεται να αφιερώνουν περισσότερο χρόνο στην παρουσίαση των ιδανικών και αξιών του εθνικού παρελθόντος . Ταυτόχρονα και η πολιτεία με τους θεσμούς της πρέπει να προστατεύει την πολιτιστική μας κληρονομιά και να μην ενδιαφέρεται μόνο για την εμπορευματοποίησή της .
* Είναι γεγονός πως η επιθυμητή ποιότητα ζωής και η ασφαλής πορεία του ατόμου στο μέλλον δεν εξαρτάται μόνο από την τεχνολογική πρόοδο αλλά προυποθέτει τη δημιουργική εκτίμηση και αξιοποίηση του παρελθόντος και των αξιών του, οι οποίες διαφυλάσσονται και μεταβιβάζονται από γενιά σε γενιά χάρη στην παράδοση κάθε λαού. Καθίσταται, λοιπόν, επιτακτική η ανάγκη για το άτομο να μελετήσει, να αποτιμήσει και να διαφυλάξει τη μοναδική και πλούσια παράδοσή του. Η αξιοποίησή της με άξονα τις ανάγκες και τις απαιτήσεις της σύγχρονης ζωής θα αποβεί ιδιαίτερα ευεργετική σε όλους τους τομείς της ανθρώπινης δράσης.

**ΑΙΤΙΕΣ ΤΗΣ ΑΠΟΞΕΝΩΣΗΣ ΑΠΟ ΤΗΝ ΠΑΡΑΔΟΣΗ**

Στις μέρες μας, διαδεδομένη είναι η διαπίστωση ότι ο άνθρωπος δεν επικοινωνεί πλέον με τις παραδοσιακές αξίες και αποφεύγει τον διάλογο με το παρελθόν. Η αμφισβήτηση αυτή της παράδοσης συνδέεται άμεσα με τις ραγδαίες αλλαγές που προκαλεί η εξέλιξη της τεχνολογίας και είναι απόρροια ευρύτερων κοινωνικών και πολιτιστικών μεταβολών. Ειδικότερα :

* **Η ιλιγγιώδης επιστημονική και τεχνολογική εξέλιξη** δημιουργεί ανακατατάξεις ανατρέποντας τον παραδοσιακό τρόπο ζωής, μεταβάλλοντας ριζικά τις συνθήκες ζωής, διασκέδασης και εργασίας, με αποτέλεσμα το παραδοσιακό να φαντάζει παρωχημένο και ξεπερασμένο.
* **Ο σύγχρονος τρόπος ζωής, η αστικοποίηση, το όραμα του υλικού ευδαιμονισμού** απομακρύνουν τον σύγχρονο άνθρωπο από τις πνευματικές αναζητήσεις και αξίες και τον προσανατολίζουν μονομερώς στο κυνήγι της οικονομικής επιτυχίας. Παράλληλα, **η εμπορευματοποίηση της παράδοσης** μπορεί να συμβάλει στην λανθασμένη γνωριμία με τον πολιτισμό, σε μια διαστρεβλωμένη εικόνα του, η οποία είναι δυνατόν να οδηγήσει σε ακραίες μορφές όπως η προγονοπληξία ή η προοδοπληξία. Η κρίση, επομένως, που διέρχεται ο πολιτισμός είναι αναμφισβήτητη, αφού δεν συντελείται γόνιμη και δημιουργική αφομοίωση των γνήσιων και δυναμογόνων στοιχείων του .
* **Η** **επαναστατικότητα που χαρακτηρίζει τους νέους**, η ανάγκη αυτοπροσδιορισμού τους και η γοητεία που ασκεί πάνω τους το καινούργιο, τους ωθεί στην αμφισβήτηση της παλαιάς γενιάς και της παράδοσης που αυτή εκπροσωπεί.
* Σημαντικός παράγοντας για την απομάκρυνση από την παράδοση αποτελεί και η άγνοια των χαρακτηριστικών και της σημασίας της για τη συγκρότηση και συνέχιση ενός λαού . **Η άγνοια** αυτή μπορεί να είναι **απόρροια της ελλιπούς γνώσης που οφείλεται στην αδιαφορία των φορέων κοινωνικοποίησης.** Τόσο ο εξειδικευτικός χαρακτήρας της μάθησης όσο και η αδυναμία άρτιας οικογενειακής επικοινωνίας δεν ευνοούν τη γνωριμία των νέων με την παράδοση και τον πολιτισμό .
* **Η παγκοσμιοποίηση** είναι για πολλούς ένας ακόμη καταλυτικός παράγοντας αδιαφορίας για τα εθνικά γνωρίσματα πολιτισμού . Δεν είναι λίγοι εκείνοι που πιστεύουν ότι η διαρκής προβολή με τη βοήθεια μάλιστα και των μέσων επικοινωνίας ξενικών πολιτιστικών στοιχείων ευνοεί τον μιμητισμό και την άκριτη υιοθέτηση χαρακτηριστικών των κυρίαρχων λαών ενισχύοντας έτσι την μαζοποίηση και τον κομφορμισμό. Οι παραδόσεις σταδιακά υποχωρούν μπροστά στο ρεύμα μίας παγκόσμιας ομοιομορφίας, που επιβάλλεται με την κυριαρχία των διεθνών μέσων ενημέρωσης και τις εμπορευματοποιημένης διασκέδασης.

**Επίλογος** Σίγουρα το παρελθόν κάθε λαού αποτελεί τη βάση για το παρόν και το μέλλον του . Οι παραδόσεις του αποτελούν το ισχυρότερο στήριγμά του μέσα στην εποχή της παγκοσμιοποίησης και της γενικότερης κρίσης θεσμών και αξιών . Αυτό που είναι απαραίτητο είναι η ορθή διαχείρισή τους, χωρίς τις ακρότητες της προγονοπληξίας ή της προοδοπληξίας, ο σεβασμός προς τα επιτεύγματά τους, η γόνιμη αφομοίωσή τους στο παρόν και η αξιοποίησή τους στην τόνωση της εθνικής συνείδησης . Ας μην αντιμετωπίζουμε, λοιπόν, την παράδοσή μας σαν κάτι μακρινό, αλλά σαν κάτι παντοτινά ζωντανό και πρόθυμο να μας δείξει το δρόμο της προόδου .